Predkladacia správa

	Dodatok k „Správe o zverejnení údajov katastra nehnuteľností na internete“ bol vyhotovený na základe listu Úradu vlády Slovenskej republiky č. j. 15122/2004-UV zo dňa 2.7.2004 v ktorom požadoval prerokovanie zásadných pripomienok Ministerstva spravodlivosti Slovenskej republiky (ďalej len „MS SR“) na ministerskej úrovni (prerokované boli na úrovni štátnej tajomníčky MS SR a predsedníčky ÚGKK SR). Rokovanie na ministerskej úrovni sa uskutočnilo dňa 20.7.2004, pričom zásadné pripomienky MS SR sa nepodarilo odstrániť. Vecne ide len o jednu zásadnú pripomienku  a to bezplatný prístup všetkých subjektov na katastrálny portál. 

	Na základe rozporového konania na ministerskej úrovni sme vypracovali tento dodatok k „Správe o zverejnení údajov katastra nehnuteľností na internete“, ktorý obsahuje aktualizovanú predkladaciu správu a vyhodnotenie pripomienkového konania. Ostatné časti predkladaného materiálu ostali nezmenené.

Materiál „Správa o zverejnení údajov katastra nehnuteľností na internete“ sa predkladá na základe Plánu práce vlády Slovenskej republiky na rok 2004.

Predložená správa podáva informáciu o plnení uznesenia vlády SR č. 540 z 22.5.2002 k návrhu opatrení na zlepšenie činnosti katastrálnych úradov a zavedenie registra katastra na internete. Na základe uvedeného uznesenia vlády bol vybudovaný katastrálny portál, prostredníctvom ktorého je možné získať údaje katastra nehnuteľností bez čakania a v ktoromkoľvek čase. Ide o výpisy vo forme listov vlastníctva, údaje o pozemkoch, súpis parciel, súpis stavieb, register vlastníkov, sumárne a štatistické výstupy, zobrazenie vektorovej katastrálnej mapy z jednej pätiny územia SR. Údaje sa poskytujú z centrálnej bázy údajov, ktorá je aktualizovaná raz za mesiac. Po vybudovaní Virtuálnej počítačovej siete bude sa aktualizácia vykonávať v týždenných intervaloch s cieľom postupne tento interval skracovať.

	Od začiatku rutinnej prevádzky katastrálneho portálu sa od 1.2.2004 do 17.6.2004 zaregistrovalo 4 506 používateľov, z toho aktívnych používateľov je cca 920. Celkový počet vytvorených zostáv cez katastrálny portál k 17.6.2004 bol 39 640.

	Zverejnením údajov katastra nehnuteľností na internete sa očakáva skvalitnenie údajovej základne na základe spätnej väzby, zlepšenie transparentnosti majetkovoprávnych vzťahov, zníženie možnosti korupčného prostredia, zvýšenie kreditu Slovenskej republiky v zahraničí a zníženie záťaže správ katastra a Geodetického a kartografického ústavu na poskytovanie informácií.

Správa o zverejnení údajov katastra nehnuteľností na internete nemá v roku 2004 finančný a ekonomický vplyv na finančné prostriedky štátneho rozpočtu. Pre rok 2005 a ďalšie roky si úrad bude na prevádzku katastrálneho rozpočtu uplatňovať finančné prostriedky v rámci návrhu štátneho rozpočtu na príslušný rok. Materiál nemá environmentálny vplyv, ani vplyv na zamestnanosť.

V súlade s Plánom práce vlády Slovenskej republiky na rok 2004 nebolo potrebné materiál prerokovať v niektorom z poradných orgánov vlády SR.

V rámci pripomienkového konania bolo oslovených 17 subjektov, ktoré podali 15 pripomienok, z toho 11 bolo zásadných. Hromadná pripomienka verejnosti k materiálu nebola vznesená. Celkom bolo akceptovaných 13 pripomienok. V rámci rozporového konania bola odstránená 1 zásadná pripomienka, pričom neboli odstránené 2 zásadné pripomienky z toho 1 bola čiastočne akceptovaná. Ide však o jeden problém, a to bezplatný prístup na katastrálny portál pre všetky subjekty.

Ide o následovné pripomienky Ministerstva spravodlivosti SR v ktorých sa neodstránili rozpory ani na ministerskej úrovni:

1.	Žiadame, aby bezplatný prístup bol umožnený všetkým súdom, notárskym úradom a exekútorom v  Slovenskej republike, ktoré ku svojej rozhodovacej činnosti nevyhnutne potrebujú údaje z katastra nehnuteľností. 
2.	Informácie z katastra na internete majú pre občanov len informatívny charakter. Navrhujeme zrušiť spoplatňovanie, keďže poskytované údaje z databáz katastra sú neúplné, chybné a neexistuje garancia dôveryhodnosti údajov.

K uvedeným pripomienkam uvádzame nasledovné. Na katastrálnom portáli sa poskytujú údaje, ktoré tvoria kópiu okresných báz údajov s mesačnou aktualizáciou. Kvalita dát je ovplyvnená históriou vzniku údajov, meniacou sa legislatívou a tým aj meniacou sa štruktúrou údajov. Kvalita údajov katastra nehnuteľností závisí od plnenia si povinnosti vlastníkov a iných oprávnených osôb, ktorí majú povinnosť ohlasovať zmeny (zmena priezviská a adresy). Chybné údaje vznikajú napr. aj rozhodnutím štátnych orgánov (súdov, notárov) pri listinách, ktoré katastrálne úrady zapisujú záznamom. Pre katastrálne údaje platí, že sú hodnoverné, ak sa nepreukáže opak (§ 70 zákona 162/1995 Z. z. - katastrálny zákon)

Orgány štátnej správy a ostatné subjekty oslobodené od správnych poplatkov za údaje z katastrálneho portálu v súčasnosti neplatia, ale uhrádzajú náklady za prevádzku katastrálneho portálu, nakoľko Úrad geodézie, kartografie a katastra Slovenskej republiky nedostal na jeho prevádzku finančné prostriedky. Zvolený bol analogický postup, ktorý sa uplatňuje v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), keď informácie sa poskytujú bezplatne, ale sa uhrádzajú náklady spojené s ich poskytnutím.   Bezodplatný prístup orgánov štátnej správy by mohol byť riešený od januára 2005 postupným sprístupňovaním katastrálneho portálu orgánom štátnej správy za predpokladu vyčlenenia finančných prostriedkov na jeho prevádzku. Prístup na katastrálny portál bude regulovaný tak, aby nebolo prekročené kapacitné maximum katastrálneho portálu. 

Údaje z Informačného systému katastra nehnuteľností, ktorý je súčasťou štátnej dokumentácie sa podľa § 11 ods. 3 zákona NR SR č. 215/1995 Z. z. o geodézii a kartografii v znení zákona 423/2003, ktorým sa mení a dopĺňa zákon NR SR č. 215/1995 Z. z. o geodézii a kartografii a o zmene a doplnení zákona NR SR č. 455/1991 Zb. o živnostenskom podnikaní (živnostenský zákon) v znení neskorších predpisov poskytujú za odplatu podľa zákona NR SR č.18/1996 Z. z. o cenách. Uvedené sa nevzťahuje na osoby oslobodené od poplatkov podľa zákona NR SR č. 145/1995 Z. z. o správnych poplatkoch. V zmysle § 4 zákona NR SR č. 145/1995 Z. z. o správnych poplatkoch sú od poplatkov oslobodené štátne orgány, obce, vyššie územné celky a rozpočtové organizácie. Ďalej Slovenský pozemkový fond pri úkonoch a konaniach, ktoré vykonáva v mene Slovenskej republiky a diplomatickí zástupcovia poverení v Slovenskej republike, konzuli z povolania a ďalšie osoby, ktoré podľa medzinárodného práva používajú výsady a imunitu za predpokladu, že je zaručená vzájomnosť.

Na základe uvedených zákonov vyplýva pre úrad povinnosť poskytovať pre právnické a fyzické osoby, ktoré nie sú oslobodené od správnych poplatkov údaje za odplatu bez ohľadu na to, či sú poskytované z okresnej bázy údajov, alebo z centrálnej bázy údajov. Medzi tieto subjekty patria aj notári,  exekútori, realitné kancelárie, banky, advokátske kancelárie, občania, softvérové firmy, súkromné geodetické firmy a iné subjekty.  Notárom poskytujú katastrálne úrady verejné listiny z katastra nehnuteľností bezplatne pre účely dedičských konaní. 

Materiál „Návrh opatrení zlepšenia činnosti katastrálnych úradov a zavedenie registra katastra na internet“ schválený uznesením vlády č. 540/2002 predpokladá financovanie katastra na internete z poplatkov, pričom navrhuje upustiť od bezplatného poskytovania informácií štátnym organizáciám a obciam z dôvodu zavedenia transparentnosti v návštevnosti katastrálneho portálu (osobné údaje) a zníženia zaťaženosti servera na prípady, kde poskytovanie informácií je naozaj zmysluplné. Priemerne platiaci používateľ, na ktorého je systém dimenzovaný sa chová inakšie, ako používateľ, ktorý nemá žiadne limity a informácie môže získavať bez obmedzenia (používateľ, ktorý má prístup zdarma, bude služby katastrálneho portálu využívať intenzívnejšie, bez "vnútorných zábran" daných cenou služby).

Ďalším zdrojom financovania v zmysle uvedeného materiálu je štátny rozpočet a mimorozpočtové zdroje (na hardvér a softvér sa využívajú zdroje z programu PHARE).

V súčasnosti nie je možné realizovať bezplatný prístup všetkým subjektom na katastrálny portál, nakoľko ten je schopný obslúžiť 1000 používateľov s tým, že požadovanú odpoveď dostanú do 20 sekúnd. V prípade, že vláda rozhodne, že katastrálny portál bude bezplatný pre  všetky subjekty je potrebné túto skutočnosť upraviť v zákone NR SR č. 215/1995 Z. z. o geodézii a kartografii v znení zákona NR SR č. 423/2003, ktorým sa mení a dopĺňa zákon NR SR č. 215/1995 Z. z. o geodézii a kartografii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, vynaložiť ďalšie finančné prostriedky na vybudovanie robustnejšie systému a úradu úmerne znížiť predpísané príjmy.  Vo východiskách  štátneho rozpočtu na rok 2005 máme oproti roku 2004 príjmy navýšené o 6 mil. Sk. 

Ak sa na problém pozrieme z pohľadu občana, tak v prípade že má pripojenie na internet, a pozrie na svoje nehnuteľností napr. 1x ročne, tak zaplatí priemerne 100 Sk, nakoľko pozná svoje číslo listu vlastníctva, alebo parcelné číslo. Naproti tomu subjekty, ktoré využívajú katastrálne údaje takmer denne (realitné kancelárie, banky, komerční geodeti, exekútori a iní) by ich mali bezplatne, ale na ich aktualizáciu a spravovanie by prispievali všetci a štát by stratil príjmy za poskytované údaje a služby.   

Za súčasného stavu treba dodržať platný právny stav. To znamená údaje poskytovať subjektom oslobodeným od správnych poplatkov naďalej bezodplatne. Ak v rozpočte dostaneme prostriedky na prevádzku katastrálneho portálu, treba zaviesť bezplatný registrovaný a regulovaný prístup štátnych orgánov na katastrálny portál z dôvodu, aby nebolo prekročené kapacitné maximum katastrálneho portálu. Ak nám nebudú vyčlenené finančné prostriedky na rok 2005, tak navrhujeme spoplatniť prístup na katastrálny portál aj pre potreby orgánov štátnej správy cenou za prevádzku portálu (údaje budú naďalej poskytované bezplatne), ktorá by mohla byť nižšia ako pri komerčných subjektoch.